Poliisi epäilee myös teini-ikäistä tyttöä sinnikkäästä ruumiin hävittämisestä.

Parkanon joulukuisen epäillyn murhan esitutkinta on valmis, ja syytteitä käsiteltäneen pian käräjillä.

Tutkinnanjohtaja kertoo poliisin erikoisesta teknisestä tutkinnasta ruumiin hävittämispaikalla.

Polttaminen jatkui useana päivänä, ja siihen osallistui ainakin kolme ihmistä.

Video: Tältä näytti Parkanon metsässä, kun poliisi teki poikkeuksellista rikospaikkatutkintaa sulattamalla.

Parkanossa joulukuun lopulla tapahtuneen epäillyn murhan esitutkinta on valmis ja siirtynyt syyteharkintaan. Syytteennoston määräpäivä on toukokuun 31., eli asia edennee käräjäoikeuden pöydälle kesäkuussa.

Sisä-Suomen poliisi aloitti henkirikostutkinnan alun perin katoamisilmoituksen kautta. Uhri, 21-vuotias Jere ilmoitettiin kadonneeksi Ylöjärveltä, eikä hänen käytössään olleesta Audi-henkilöautostakaan ollut tietoa.

Poliisin tutkinta nytkähti lopullisesti eteenpäin helmikuussa, kun käräjäoikeus vangitsi kolme miestä ja vuonna 2001 syntyneen teini-ikäisen naisen epäiltyinä teoista. Samoihin aikoihin tutkijat löysivät paikan, jossa vangittujen epäillään hävittäneen ruumiin. Uhri oli ollut kateissa jo lähemmäs kymmenen viikkoa.

Tutkinnanjohtaja, rikoskomisario Pasi Nieminen kertoo poliisin epätavallisesta työskentelystä. Niemisen mukaan oli erittäin tärkeää saada varmuus siitä, millä tavoin ruumista oli kohdeltu teon jälkeen ja missä sitä oli pyritty hävittämään.

– Meillä oli rikospaikka, jossa olimme lähes kaksi kuukautta teon jälkeen ja talviaikaan. Siihen oli satanut lunta, ja tulipalosta sulanut alue oli aivan jäässä.

– Kun näitä vaihtoehtoja pohdittiin, jouduimme kääntymään rakennusvuokraamojen puoleen. Yhtenä vaihtoehtona oli tällainen, mitä rakennustyömaat käyttävät: tällainen geelisisältöinen letkusto asennettiin paikoilleen ja peitettiin pressulla.

”Alueella oli sen jälkeen kesä”

Putkistossa kiersi kuuma geeli, jonka lämpöenergia sulatti jäätä ja routaa rikospaikalta. Sulatus kesti tuntikausia, ja Puolustusvoimat vartioi paikkaa. Rikoskomisario Nieminen kertoo, ettei ole aikaisemmin tiennyt vastaavasta menetelmästä, mutta sanoo, että rakennusalalla sulatustapaa käytetään hyvinkin tavallisesti.

– Se oli reilun vuorokauden sulamassa, ja voi sanoa, että alueella oli sen jälkeen kesä. Hämähäkit juoksivat ja niin edelleen.

Sulatettu alue oli pienehkön kerrostaloasunnon kokoinen. Poliisi sai paikalta ratkaisevaa todistusaineistoa, kuten ylipäätään varmuuden ruumiin hävittämispaikasta ja DNA-näytteen uhrin jäänteistä.

Uhrin ruumista oli pyritty hävittämään sinnikkäästi. Poliisi sai epäillyiltä ensitiedon menettelystä, ja sulatuksen jälkeen tulleet tutkintatulokset vahvistivat asian. Uhri sai surmansa poliisin arvion mukaan puukottamalla tai muulla teräaseella. Teon jälkeen ruumista poltettiin risukasassa.

– Siellä on useana päivänä poltettu. Se on välillä sammunut, ja seuraavana päivänä on menty uudestaan. Paikka on sen verran syrjässä, etteivät ulkopuoliset ole menneet sinne.

Juttu jatkuu kuvan jälkeen.

Rakennusfirman auto toi sulatustarpeita ruumiin hävittämispaikalle Parkanoon. Taustalla näkyvä rakennus ei liity paikkatutkintaan. Poliisi ja Puolustusvoimat eristivät alueen metsikössä. Mika Kanerva

Päihde- ja rikostaustaa

Itse murhasta poliisi epäilee 32-vuotiasta paikallista miestä. Hävittämisoperaatiosta eli hautarauhan rikkomisesta epäillään kaikkia muita osallisia, eli vuonna 2001 syntynyttä naista ja vuosina 1951 ja 1983 syntyneitä miehiä. Kolmikkoa epäillään myös rikoksentekijän suojelemisesta ja vielä nuorta naista erikseen törkeästä pahoinpitelystä.

Pääepäilty on myöntänyt osallisuutensa henkirikokseen. Tämä ei vielä tarkoita, että hän myöntäisi mahdollisen syytteen murhasta.

Poliisin tutkinnan keskeisimpänä kohteena oli tapahtumien kulun selvittäminen. Teon motiivi on epäselvä ja jää tuomioistuimen selvitettäväksi. Nieminen kuitenkin kertoo epäiltyjen taustoista yleisellä tasolla.

– Siellä on pienempää rikollisuutta ja väkivaltarikollisuutta osalla ennestään, ja myös päihteiden väärinkäyttöä, rikoskomisario sanoo.

Esitutkinnan valmistumisesta kertoi ensimmäisenä MTV.